作者:劉辰翁
標題:摸魚兒
內容:醒復醒、行吟澤畔，焉能忍此終古。招魂過海楓林暝，招得魂歸無處。朝又暮。但依舊，禁街人靜鼕鼕鼓。畫船沈雨。聽欸乃漁歌，興亡事遠，咽咽未能句。君且住。能歌吾不如汝。悠悠鼓枻而去。滄洲攬結芳成艾，喚作張三李五。羌自苦。更閒卻，玉堂端帖多多許。無人自語。把畫扇鸞邊，香羅雪底，題作午年午。